b'\n_START_ARTICLE_\nDiablo (yhtye)\n_START_SECTION_\nHistoria\n_START_PARAGRAPH_\nDiablon laulaja-kitaristi Rainer Nyg\xc3\xa5rd ja kitaristi Marko \xe2\x80\x9dKuula\xe2\x80\x9d Utriainen tutustuivat synnyinpaikkakunnallaan Kalajoella ja ovat soittaneet yhdess\xc3\xa4 vuodesta 1987 alkaen. 1990-luvun alussa heill\xc3\xa4 oli Armatage-niminen yhtye, joka teki kolme demoa. Yhtye soitti thrash metalia Sepulturan ja Testamentin tyyliin, ja siihen kuuluivat my\xc3\xb6s Nyg\xc3\xa5rdin veli bassossa ja Utriaisen veli rummuissa._NEWLINE_1990-luvun kuluessa Nyg\xc3\xa5rd ja Utriainen muuttivat etel\xc3\xa4mm\xc3\xa4s \xe2\x80\x93 edellinen Tampereelle ja j\xc3\xa4lkimm\xc3\xa4inen Helsinkiin. He jatkoivat kuitenkin musiikillista yhteisty\xc3\xb6t\xc3\xa4\xc3\xa4n vuonna 1995 perustetun Diablo Brothersin merkeiss\xc3\xa4, jonka ensimm\xc3\xa4inen demo Twizted Harmony tehtiin kaksikon asuessa viel\xc3\xa4 Kalajoella. Yhtye k\xc3\xa4ytti rumpukonetta, kunnes rumpali Timo Kemppainen liittyi mukaan. Vuonna 1997 julkaistiin toinen demo Aggressive Machinery, jonka j\xc3\xa4lkeen kokoonpano t\xc3\xa4ydentyi basisti Aadolf Virtasella. Diablo Brothersin ensimm\xc3\xa4inen keikka oli juhannuksena 1997 Kauhajoen Nummirockissa. Kolmas demo To Where the Pain Is ilmestyi vuonna 1999._NEWLINE_Diablo Brothersin nimi lyhennettiin Diabloksi ennen vuonna 1999 omakustanteena julkaistua Princess-minialbumia. Pian sen j\xc3\xa4lkeen yhtye teki levytyssopimuksen Poko Rekordsin kanssa. Esikoisalbumi Elegance in Black julkaistiin Pokon Gaga Goodies -levymerkill\xc3\xa4 vuonna 2000, ja se sis\xc3\xa4lsi viisi Princessill\xc3\xa4 julkaistua sek\xc3\xa4 viisi uutta kappaletta. Heikki Malmberg korvasi Kemppaisen rummuissa esikoisalbumin j\xc3\xa4lkeen ._NEWLINE_Vuonna 2002 ilmestynyt Diablon toinen albumi Renaissance nousi Suomen albumilistan 14:ksi. Kappaleessa \xe2\x80\x9dIntomesee\xe2\x80\x9d vierailivat nosteessa olleen suomirapin edustajat Paleface ja Leijonamieli. Diablon kolmas albumi Eternium ilmestyi tammikuussa 2004 ja sijoittui Suomen albumilistan kolmanneksi. Albumia edelt\xc3\xa4nyt single \xe2\x80\x9dRead My Scars\xe2\x80\x9d nousi niin ik\xc3\xa4\xc3\xa4n singlelistan kolmanneksi. Syksyll\xc3\xa4 2004 Diablo teki sopimuksen saksalaisen Drakkar Recordsin kanssa, joka julkaisi Eterniumin (sek\xc3\xa4 kaksi seuraavaa albumia) my\xc3\xb6s Manner-Euroopassa._NEWLINE_Diablon nelj\xc3\xa4s albumi, vuoden 2006 Mimic47, sijoittui Suomen albumilistan ensimm\xc3\xa4iseksi, ja samanniminen single samoin singlelistan ensimm\xc3\xa4iseksi. Kes\xc3\xa4kuussa 2006 yhtye soitti Bikefest-tapahtumassa Viron Narvassa, mik\xc3\xa4 oli sen ensiesiintyminen Suomen ulkopuolella. Syyskuussa 2006 Diablo oli yksi Suomen edustajista Popkomm-musiikkimessuilla Berliiniss\xc3\xa4 Saksassa, ja helmikuussa 2007 yhtye teki Saksan-kiertueen Tarotin kanssa. 15. hein\xc3\xa4kuuta 2007 Diablo ja HIM esiintyiv\xc3\xa4t Metallican l\xc3\xa4mmittelij\xc3\xb6in\xc3\xa4 Helsingin olympiastadionilla._NEWLINE_Vuoden 2008 Icaros-albumista alkaen Diablo on levytt\xc3\xa4nyt Sakara Recordsille. Albumi sijoittui Suomen albumilistan toiseksi, ja se oli my\xc3\xb6s ehdolla vuoden metalli- tai hard rock -albumin Emma-palkinnon voittajaksi. Tammi\xe2\x80\x93maaliskuussa 2009 alussa yhtye teki Euroopan-kiertueen Children of Bodomin ja Cannibal Corpsen kanssa. Osalla kiertueesta Utriaista tuurasi muun muassa Omnium Gatherumista tunnettu Markus Vanhala. Lokakuussa 2009 Diablo teki viel\xc3\xa4 lyhyen Saksan-kiertueen p\xc3\xa4\xc3\xa4esiintyj\xc3\xa4n\xc3\xa4._NEWLINE_2010-luvun alkupuoliskon Diablo vietti pitk\xc3\xa4lti hiljaiseloa. Elokuussa 2014 yhtye ilmoitti ty\xc3\xb6st\xc3\xa4v\xc3\xa4ns\xc3\xa4 konseptialbumia nimelt\xc3\xa4 Silv\xc3\xabr Horizon, joka julkaistaisiin syksyll\xc3\xa4 2015. Kes\xc3\xa4kuussa 2015 yhtye palasi konserttilavoille l\xc3\xa4hes viiden vuoden tauon j\xc3\xa4lkeen Tampereen Vastavirta-klubilla ja Kauhajoen Nummirockissa. Silv\xc3\xabr Horizon julkaistiin lopulta 18. syyskuuta 2015, ja se sijoittui Suomen albumilistan ensimm\xc3\xa4iseksi._NEWLINE_Huhtikuussa 2016 Stam1na, Mokoma ja Diablo tekiv\xc3\xa4t Suomessa kolmen konsertin Sakara Tour -j\xc3\xa4\xc3\xa4hallikiertueen.'